Gordhan sê dankiePravin Gordhan, die minister van finansies, Woensdag (26 Oktober 2016) tydens die aankondiging van sy mediumtermynbegrotingsraamwerk (MTBR) in die parlement Foto: Kopano Tlape/GCIS Gordhan spreek in die brief sy dank namens hom en sy gesin uit aan alle Suid-Afrikaners en organisasies wat hulle ondersteun het. “Ons is nederig. Ons mees opregte en innige waardering. Ke a leboga. Ke a leboha. Ngiyabonga. Enkosi. Ngiyathokoza. Dankie.” Adv. Shaun Abrahams, hoof van die Nasionale Vervolgingsgesag (NVG), het Maandag bekend gemaak die aanklagte teen Gordhan en sy medebeskuldigdes is laat vaar. Abrahams het op 11 Oktober tydens ŉ mediakonferensie bekend gemaak Gordhan moet op 2 November in die hof verskyn op aanklag van bedrog oor Ivan Pillay, voormalige adjunkkommissaris van die Suid-Afrikaanse Inkomstediens, se vroeë aftrede. Gordhan sê verder in die brief hy is soos talle ander ŉ “seun” van die kongres-beweging, die ANC en die kongres-alliansie. “Ek is geleer van die waardes van demokrasie en maatskaplike geregtigheid in die Vryheidsmanifes.” Volgens Gordhan eis die aanhef van die Grondwet ons om: “Die verdeeldheid van die verlede gesond te maak en ŉ samelewing te skep wat op demokratiese waardes, maatskaplike geregtigheid en basiese menseregte gegrond is” en “die grondslag te lê vir ŉ demokratiese en oop samelewing waarin die regering gegrond is op dit wat die mense wil hê en elke burger gelyk deur die reg beskerm word”. Gordhan meen die land het geweldige vordering gemaak in alle aspekte as ŉ jong demokrasie, maar dat soveel meer nog gedoen moet word en as ŉ eenheid. “Hoop, veerkragtigheid en aktiewe betrokkenheid sal ons in staat stel om armoede, werkloosheid en ongelykheid – en enige vorm van ongeregtigheid en onregverdigheid – te oorkom. Ons het die formidabele taak om ons ekonomie inklusief te transformeer en werksgeleenthede en vaardighede vir ons jeug en geleenthede vir entrepreneurs te verskaf en ŉ ordentlike en waardige lewe vir alle Suid-Afrikaners te verseker.” Gordhan sluit die brief af met: “Oudpres. Nelson Mandela herinner ons: ‘I dare not linger, for my long walk is not yet ended’.”